પાકિસ્તાનને લશ્કરી પગલાં લઈને કેવી રીતે પછાડી શકાય તે મુદ્દે નિવૃત્ત બ્રિગેડિયર જે.પી. અંકલેસરૈયા કહે છે, “કોઈ પણ સમસ્યાનો હલ લશ્કરી તાકાત વાપરવાથી આવી શકે નહીં. જો નાછૂટકે લશ્કરી તાકાત વાપરવી જ પડે તો એટલું નુકસાન કરવું કે પાકિસ્તાન પચીસ વર્ષ સુધી બેઠું ન થઈ શકે. જોકે યુદ્ધનો વિકલ્પ બંનેમાંથી કોઈને ન પોસાય. કેવી પરિસ્થિતિમાં કેવાં પગલાં લેવાં તેનો પ્લાન સેના પાસે અગાઉથી તૈયાર જ હોય છે. અનુભવે હું કહી શકું કે ઉરીમાં જે હુમલો થયો તેમાં આપણી સેનાએ જવાબી કાર્યવાહી કરી જ હશે. ભારત પાસે પાકિસ્તાન પર સીધો હુમલો કરવાને બદલે અન્ય કેટલાક વ્યૂહાત્મક રીતે મહત્ત્વના વિકલ્પો રહેલા છે. જેમ કે, એલઓસીનો ભાગ આપણો છે જે પાકિસ્તાને બળજબરીથી પચાવી પાડ્યો છે ત્યાં જવાબી કાર્યવાહી થવી જોઈએ. અહીંથી દુશ્મનો પર હુમલો કરવામાં આપણે કોઈને પૂછવાની કે યુનો કે કોઈની રજા લેવાની પણ જરૂર નથી.અત્યાધુનિક હથિયારોને કારણે હવે તો હુમલો કરવા માટે એલઓસી પાર કરવાની પણ જરૂર નથી. ડ્રોન ટાઈપનાં વિમાનોથી આપણી સીમામાં રહીને પણ પાકિસ્તાનમાં રહેલા આતંકી કેમ્પો પર હુમલો થઈ શકે છે.